
         REPUBLIKA HRVATSKA
     TRGOVAČKI SUD U OSIJEKU

REPUBLIKA HRVATSKA
R J E Š E N J E

Trgovački sud u Osijeku, po stečajnom sucu mr. sc. Borisu Vukoviću, u skraćenom stečajnom postupku nad stečajnim dužnikom BODY BUILDING KLUB "SISAK", Andrije Hebranga 22, Sisak, Registarski broj: 03001144, OIB: 13400278694, pokrenutom na zahtjev FINANCIJSKE AGENCIJE Regionalni centar Zagreb, Podružnica Zagreb, Trg svibanjskih žrtava 1995. br. 1, Zagreb , OIB: 85821130368, odlučujući o žalbi stečajnog dužnika koju je podnio u ime stečajnog dužnika punomoćnik Dinko Ocvarek odvjetnik u Sisku, S. i A. Radića 45 na rješenje ovoga suda poslovni broj 19 St-898/17-5 od 23. studenog 2017., dana 15. lipnja 2018. godine

r i j e š i o    j e


Preinačuje se rješenje Trgovačkog suda u Osijeku poslovni broj 19 St-898/17-5 od 23. studenog 2017. i rješava:

Obustavlja se skraćeni stečajni postupak nad dužnikom BODY BUILDING KLUB "SISAK", Andrije Hebranga 22, Sisak, Registarski broj: 03001144, OIB: 13400278694.

      
Obrazloženje


Pobijanim rješenjem ovoga suda poslovni broj 19 St-898/17-5 od 23. studenog 2017. otvoren je skraćeni stečajni postupak nad dužnikom BODY BUILDING KLUB "SISAK", Andrije Hebranga 22, Sisak, Registarski broj: 03001144, OIB: 13400278694, za stečajnog upravitelja imenovana je Sabina Lalić OIB: 09145874795, Osijek, Gundulićeva 5, zaključen je skraćeni stečajni postupak nad predmetnim dužnikom, te je određeno da će se predmetno rješenje objavit na mrežnoj stranici e-oglasna ploča sudova i dostaviti registru nadležnom za stečajnog dužnika.

Protiv predmetnog rješenja žalbu je podnio stečajni dužnik zastupan po punomoćniku Dinku Ocvarek odvjetniku u Siska, iz svih razloga iz čl. 354. st. 2. t. 11. Zakona o parničnom postupku (Narodne novine br. 53/91, 91/92, 58/93, 112/99, 88/01, 117/03, 88/05, 02/07, 84/08, 96/08, 123/08, 57/11, 148/11, 25/13 i 89/14, dalje: ZPP). Dužnik navodi da je dana 12. prosinca 2017. godine podmirio cjelokupno dugovanje zbog kojeg je račun dužnika bio u blokadi te da stoga nisu ispunjene pretpostavke za otvaranje stečajnog postupka te je kao prilog dostavio Očevidnik Financijske agencije o redoslijedu plaćanja iz kojega je vidljivo da dužnik više nije u blokadi i da više nema evidentiranih neizvršenih osnova za plaćanje. Isto tako, dužnik navodi da nije nikada primio nikakvo rješenje o tome da je otvoren skraćeni stečajni postupak, nije primio nikakav poziv da dostavi bilo što bilo kome te stoga nije niti znao niti je mogao znati da je otvoren skraćeni stečajni postupak. 

Žalba je osnovana. 

Člankom 436. Stečajnog zakona („Narodne novine“ broj 71/15 i 104/17; u daljnjem tekstu SZ) propisano je da o žalbi protiv rješenja sudskoga savjetnika odlučuje sudac pojedinac toga suda. 

Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskog registra.

Iz navedenog proizlazi da je jedna od kumulativnih pretpostavki za provedbu skraćenog stečajnog postupka iz čl. 428. SZ-a ta da dužnik u Očevidniku redoslijeda za plaćanje ima evidentirane neizvršene osnove za plaćanje u neprekinutom razdoblju od 120 dana. 

Odredbom članka 6. Stečajnog zakona određeno je da 1) nesposobnost za plaćanje postoji ako dužnik ne može trajnije ispunjavati svoje dospjele novčane obveze. Okolnost da je dužnik namirio ili da može namiriti u cijelosti ili djelomično tražbine nekih vjerovnika ne znači da je sposoban za plaćanje. (2)  Smatrat će se da je dužnik nesposoban za plaćanje: ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. (4) Postojanje okolnosti iz stavka 2. podstavka 1. ovoga članka dokazuje se potvrdom Financijske agencije. Financijska agencija dužna je na zahtjev dužnika ili vjerovnika bez odgode izdati takvu potvrdu. U protivnom Financijska agencija odgovara za štetu koju bi podnositelj zahtjeva zbog toga mogao pretrpjeti. 

Uvidom u dostavljeni Očevidnik Financijske agencije o neizvršenim osnovama za plaćanje od 11. siječnja 2018. (list 7 spisa) utvrđeno je kako je dužnik postao sposoban za plaćanje te da više nije ispunjena jedna od kumulativnih pretpostavki iz čl. 428. SZ-a za provedbu skraćenog stečajnog postupka. 

Da je dužnik i na dan donošenja ove odluke sposoban za plaćanje i da nema neizvršenih osnova za plaćanje utvrdio je sud i po službenoj dužnosti uvidom u elektronički sustav eBlokade (list 22 spisa). 

U konkretnom slučaju potrebno je istaknuti da je osporeno rješenje osnovano na zakonu i doneseno na temelju pravilno utvrđenog činjeničnog stanja. Međutim, s obzirom da je cilj i smisao Stečajnog zakona (čl. 2. st. 2.) namirenje vjerovnika, a što je u konkretnom slučaju u potpunosti i ostvareno i da je dužnik postao sposoban za plaćanje, kod dužnika više ne postoji stečajni razlog kako za provedbu skraćenog stečajnog postupka, tako niti za provedbu stečajnog postupka.   

Budući da je dužnik postao sposoban za plaćanje prema dostavljenoj obavijesti FINE od 11. siječnja 2018. o čemu je izvijestio i sud, proizlazi da kod dužnika ne postoji više stečajni razlog nesposobnosti za plaćanje kao i da više nije ispunjena jedna od kumulativnih pretpostavki iz čl. 428. SZ-a za provedbu skraćenog stečajnog postupka te je stoga valjalo preinačiti rješenje Trgovačkog suda u Osijeku poslovni broj 19 St-898/17-5 od 23. studenog 2017. i odlučiti temeljem primjene odredbe čl. 128. st. 9. SZ-a kao u izreci.  


U Osijeku 15. lipnja 2018.


								         STEČAJNI SUDAC
       mr. sc. Boris Vuković



Zapisničar: Danijela Špeletić                                          
   
UPUTA O PRAVNOM LIJEKU:
Protiv ovog rješenja može nezadovoljna stranka uložiti žalbu Visokom trgovačkom sudu Republike Hrvatske u Zagrebu u roku od 8 dana pismeno u 3 primjerka putem ovog suda.


D N A :
1.	stečajni dužnik po odvjetniku Dinko Ocvarek, Sisak, S. i A. Radića 45
2.	stečajni upravitelj Sabina Lalić, Osijek, Gundulićeva 5
3.	mrežna stranica e-Oglasna ploča sudova 
4.	kal. 03.08.2018
5	Dostaviti sudskoj savjetnici na spis St-898/17 uz prethodnu odluku ovoga suda Stž- 9/17-4 i odluku VTS RH

